III บวก 4% โบรกฯชี้กำไร Q4 สดใส รับธุรกิจ “โลจิสติกส์” ฟื้นตามศก. เคาะเป้า 14.50 บ.
III บวก 4% โบรกฯชี้กำไร Q4 ดีต่อเนื่อง ตามศก.ฟื้นตัวหนุนการขนส่งทั้งทางอากาศ ทางเรือ และทางบก แนะนำ “ซื้อ” ราคาเป้าหมาย 14.50 บ.

13 ธ.ค. 2564

ผู้สื่อข่าวรายงานว่าวันนี้ (13 ธ.ค. 2564) ราคาหุ้นบริษัท ทริพเพิล ไอ โลจิสติกส์ จำกัด (มหาชน) หรือ III ณ เวลา 14:49 น. อยู่ที่ระดับ 13.90 บาท เพิ่มขึ้น 0.50 บาท หรือ 3.73% โดยทำจุดสูงสุดที่ 13.90 บาท และทำจุดต่ำสุดที่ 13.20 บาท ด้วยมูลค่าการซื้อขาย 494.13 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (3 ธ.ค. 2564) ว่า บริษัทฯ รายงานกําไรสุทธิไตรมาส 3/2564 อยู่ที่ 100 ล้านบาท เติบโตเด่นเพิ่มขึ้น 76% จากงวดเดียวกันของปีก่อน โดยรายได้รวมเติบโตขึ้น 80% จากงวดเดียวกันของปีก่อน จากทุกธุรกิจ ส่วนกําไรจากเงินลงทุนเพื่อขึ้นมาจาก Around Logistics / DG Packaging และ Shipsmile ที่เริ่มรับรู้ตั้งแต่ไตรมาส 2/2564 รวมถึงมีกําไรจากการขายเงินลงทุน เพื่อปรับโครงสร้างธุรกิจตัวแทนสายการบิน (GSA) เตรียมสำหรับนํา ANI Spin-off เข้าตลาด
อย่างไรก็ดีแนวโน้มไตรมาส 4/2564 คาดกําไรดีต่อเนื่องตามภาวะเศรษฐกิจที่ฟื้นตัวหนุนการขนส่งทั้งทางอากาศ ทางเรือและทางบก รวมถึงพัฒนาธุรกิจโลจิสติกส์ภายในประเทศสำหรับกลุ่มลูกค้าอีคอมเมิร์ซผ่านทาง Shipsmile และจะเริ่มให้บริการขนส่งทางรางในเดือน พ.ย. ทั้งนี้แนะนำ “ซื้อ” ราคาเป้าหมาย 14.50 บาท